VEZI GALERIA FOTO DE MAI JOS

Peste zece brazi, din parcul din faţa Palatului Culturii din Iaşi au fost tăiaţi vineri, iar localnicii au fost extrem de nemulţumiţi, criticând măsura pe pagina de Facebook a Primăriei oraşului.

„Copacii tăiaţi erau sănătoşi! În cel mai poluat oraş din ţară copacii se taie, se fac numai clădiri, nu am văzut un parc nou inaugurat iar spaţiile verzi sunt înlocuite de blocuri! Puteţi să explicaţi cât vreţi, realitatea e alta: numai betoane, praf şi poluare şi toată lumea înghesuită în Parcul Copou!”, a scris o ieşeancă pe pagina de Facebook.

Reprezentanţii Primăriei Iaşi au răspuns, tot pe Facebook, spunând că „majoritatea arborilor îndepărtaţi erau bătrâni şi deterioraţi, fiind plantaţi în anii '70 ai secolului trecut, pe fondul unei ideologii comuniste care încerca dacă nu demolarea brutală, cel puţin mascarea prin orice mijloace, ca ridicarea altor clădiri ori plantarea de <păduri> urbane, a monumentelor istorice reprezentative pentru identitatea naţională”, se arată în postarea Primăriei Iaşi, pe pagina de Facebook.

Potrivit municipalităţii ieşene, a fost demarat un proiect de reamenajare a Pieţei Palatului Culturii, care presupune „îndepărtarea vegetaţiei îmbătrânite, bolnave, dezordonate şi inestetice, montarea de rulouri de gazon cu sisteme de irigare automată, plantarea de ansambluri florale şi vegetale, redesenarea şi modernizarea aleilor pietonale”.

Ideea modernizării a venit în urma unui concurs de soluţii, organizat în 2016, pentru reconfigurarea şi reamenajarea zonelor din jurul Palatului Culturii (piaţa din faţa Palatului şi spaţiul verde din spatele Palatului). S-au înscris în concurs două proiecte şi a fost câştigat unul dintre ele, cu un scor de aproape 80 la sută, în urma votului a 297 de ieşeni şi a reprezentanţilor comisiilor din Primăria Iaşi.

Proiectul nu au fost încă finalizat, însă reprezentanţii Primăriei Iaşi se gândesc acum la o soluţie rapidă, pentru o amenajare temporară, cu gazon, care să ofere vizibilitate cu ocazia vizitei Papei Francisc, din data de 1 iunie, de la Iaşi.

„Lucrările din această perioadă constituie o amenajare provizorie a pieţei, o licitaţie pentru contractarea unor servicii de proiectare a esplanadei Palatului Culturii, cu o prevedere bugetară de 250.000 lei, fiind în curs şi având drept termen de deschidere a ofertelor data de 11 aprilie. Reamenajarea temporară în desfăşurare are rolul principal de a îmbunătăţi aspectul general al Pieţei Palatului Culturii, cu atât mai mult cu cât pe 1 iunie aceasta va găzdui întâlnirea Sanctităţii Sale Papa Francis cu credincioşii din Iaşi, Moldova şi nu numai”, au mai arătat reprezentanţii Primăriei Iaşi.